חמאס יכבוש גם את הגדה? | צילום: רויטרס, חדשות

הגדה בוערת לקראת הבחירות: בעוד שישה שבועות יילכו הפלסטינים להצביע בבחירות המוניציפליות. הקרב בין פתח לחמאס על הנהגת הרחוב הפלסטיני נחשבת ל"הצגה הכי טובה בעיר" - והעניין בה לא נופל מהקרב בין הילרי קלינטון לדונלד טראמפ. מאחורי הקלעים אנשיו ותומכיו של אבו מאזן לוחצים עליו לבטל את ההליך ומאיימים: "אתה תהרוס אותנו". הנשיא עבאס, שכבר שבע שנים מסרב לערוך בחירות על תפקידו, לא נענה עד כה לדרישות.

לעדכונים נוספים ושליחת הסיפורים שלכם - היכנסו לחדשות 2 בפייסבוק

גם פתח וגם חמאס פתחו בקמפיין רחב היקף, כמעט אובססיבי, ובכירי הארגונים קוראים לציבור לצאת ולהצביע. בחדרי חדרים אנשי פתח פנו לאבו מאזן ואמרו לו: "אל תקיים את הבחירות הללו, אתה תגיש את הגדה לחמאס על מגש של כסף".

לא נסוג מעמדתו. אבו מאזן, ארכיון | צילום: רויטרס, חדשות

בישראל חוששים: שלטון הרשות בסכנה

הסקרים אמנם מצביעים על שוויון מסויים, אך באוניברסיטאות - בקרב הדור הצעיר והלוחמני - חמאס מנצח בפער גדול. יש לזכור שגם לפני הבחירות בעזה הסקרים לא ניבאו את הניצחון המוחץ של ארגון הטרור.

למרות תמונת המצב המדאיגה, אבו מאזן השיב לאנשיו: "אני הולך על זה, ממשיך קדימה לעבר הבחירות". למרות כוונתו של אבו מאזן לקיים את הבחירות בתחילת אוקטובר, לא ניתן לומר שהתחרות מתנהלת באופן שווה: מנגנוני הביטחון עוצרים ומאיימים במעצר של מועמדים מהחמאס במספר מוקדי הצבעה.

בקרב הצעירים החמאס מוביל בפער גדול | צילום: רויטרס, חדשות

הקרב על הרחוב הידרדר להוצאות להורג

בישראל עוקבים בדריכות מהצד בחשש - ובצדק: אם חמאס יזכה בניצחון מובהק, המשמעות תהיה רוח גבית לתנועה שפועלת לשיקום הנזק שנגרם לה ב"צוק איתן" ולהמשך פעולות הטרור. בטווח הארוך, שינוי שלטון בגדה יאיים על הלגיטימציה המעורערת ממילא של הרשות.

בישראל חוששים מאוד ממציאות ביטחונית שונה בגדה אך מנועים מהתערבות: למרות זאת ישנן לא מעט אמירות בשטחים - בעיקר בקרב אנשי חמאס - שישראל מתערבת בהליך הדמוקרטי על ידי המנהל האזרחי ואלוף יואב (פולי) מרדכי, שמקפיד לשגר מסרים בגנות פעילות הטרור של חמאס בערבית ולפנות לפלסטינים בגובה העיניים.

הקרבות בין שני הארגונים לא מסתכמים רק בקלפי: 4 שוטרים פלסטינים נרצחו בחודש האחרון, והסיפורים מהשטח חושפים טפח מהקרב על שכם. אחד מאנשי מנגנון הביטחון נורה בראשו בהוצאה להורג של ממש: הוא הופשט ונשקו נגנב, וכל זאת כחלק ממלחמה של 30 אלף נושאי נשק בשטחים על הכבוד ועל היכולת להגן על עצמם.

אחד המקרים שזכה לתהודה מסוימת אך לא כבש את הכותרות בישראל היה סיפורו של אחמד חלאווה, שנעצר בשכם ונרצח על ידי אנשי הביטחון בכלא שכם שלמעשה ביצעו בו לינץ'. על רקע הקרבות הללו, אבו מאזן הצהיר כי הוא רוצה לנצח את ה"פאודה", את האנרכיה - כלומר לעצור מבוקשים ולנקות את שכם מכלי נשק. בנוסף, ברשות מנסים להבין מאיפה מגיע הכסף לקרבות החמושים: מבוקשים בני 24-25 מסתובבים עם קלצ'ניקוב ו-M16 שעולה 50-60 אלף שקלים - מראות שהם מתקשים להבין. ההחלטה ברשות היא שלאחר פתרון הסכסוך בשכם, המאבק יעבור גם לערים אחרות.